**Kerecsend Község Önkormányzata Képviselő-testületének**

**13/2016. (XI.21.) önkormányzati rendelete**

**a temetőről és temetkezésről**

Kerecsend község Önkormányzatának képviselő-testülete Magyarország Alaptörvénye 32. cikk (2) bekezdésében, valamint a temetőkről és a temetkezésről szóló 1999. évi XLIII. törvény 6.§ (4) valamint 41.§ (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

1. **Általános rendelkezések**

**1.§** A rendelet hatálya kiterjed a Kerecsend Község Önkormányzatának (a továbbiakban: Önkormányzat) tulajdonában, fenntartásában és üzemeltetésében lévő kerecsendi 65 helyrajzi számon található köztemetőre (a továbbiakban: temető), valamint a temető fenntartásával és a temetkezésekkel kapcsolatos tevékenységekre.

1. **A temető használatának rendje**

**2.§** A temető nyitva tartása:

május 1 – szeptember 30. között, valamint október 31-én és november 1-jén 8.00-20.00 óra között,

október 1 – április 30. között 8.00 – 16.00 óra között

**3.§** (1) A temető területének tisztán tartása az Önkormányzat feladata.

(2) Az Önkormányzat a temető és a temetkezések rendjének biztosítása érdekében temetőgondnokot alkalmaz.

**4.§**  (1) A temetőbe a temetkezési szolgáltatást végzők, a mozgássérültek, az egészségi állapotuk vagy életkoruk miatt mozgásukban korlátozott személyek szállítását, továbbá a síremlékek felállításához, felújításához szükséges szállítást végzők járművei, valamint az Önkormányzat megbízását teljesítő járművek hajthatnak be a nyitvatartási időben.

(2) Mindazok a magánszemélyek, akik nem tartoznak az (1) bekezdés hatálya alá, kizárólag sírgondozás céljából szerdánként 8.00 – 12.00 óra között és szombatonként 13.00 – 15.00 óra között hajthatnak be gépjárművel a temetőbe

**5.§**  A vakvezető és a rendőrségi kutya kivételével állatot a temetőbe vinni nem szabad.

**6. §** 12 éven aluli gyermek felnőtt felügyelete nélkül nem tartózkodhat a temetőben.

**7.§** A temetőben a temetési helyeket, az azokon lévő tárgyakat, síremlékeket, fákat, bokrokat, növényzetet, virágokat megrongálni, beszennyezni, illetve a temetőből kivinni tilos.

**8.§** A temető területén reklámot, hirdetést elhelyezni csak az Önkormányzat engedélyével, az Önkormányzat által meghatározott helyen szabad.

**9.§** A temetési hely gondozása, rendben tartása a temetési hely felett rendelkezni jogosult személy feladata.

**10. §** A temetőben a temetési helyek bekerítése tilos, arra engedély nem adható. Az e rendelet hatályba lépése előtt létesített kerítések mindaddig fennmaradhatnak, amíg az adott temetési hely megváltási díjának megfizetése megtörténik.

**11**.**§** Tilos a temetési hely környékét felásni, a talajt elhordani vagy sírfeltöltésre használni.

**12.§** A temetési helyen kívüli területre kizárólag az Önkormányzat vagy az általa megbízott személy vagy szervezet ültethet növényt.

**13.§** (1) A temetési helyekre olyan növények telepíthetők, amelyek nem terjednek túl a temetési hely területén.

(2) A temetési helyen csak a temetési hely díszítésére szolgáló tárgyak helyezhetők el.

(2) A temetési helyen fát ültetni tilos.

**14.§** A temetési hely felett rendelkezési jogosultsággal rendelkezőt az Önkormányzat kötelezheti a szabálytalanul ültetett növények vagy elhelyezett tárgyak eltávolítására. A felszólítás eredménytelensége esetén az Önkormányzat jogosult a növényzet vagy tárgy kártalanítás nélküli eltávolítására.

**15.§** A sírhelyek gondozása során keletkező hulladékot, az Önkormányzat által kihelyezett hulladékgyűjtő konténerben szabad elhelyezni. A hulladékgyűjtő konténerbe nem a temetőből származó hulladékot elhelyezni tilos.

**16.§** A temetőhasználó a temetőben köteles a tűzveszély keletkezését eredményező magatartástól tartózkodni, valamint a tűzgyújtásra alkalmas eszközöket, gyertyát, mécsest úgy elhelyezni, hogy tűz ne keletkezzen.

**17.§** A temetőben tüzet rakni tilos, kivéve az Önkormányzat megbízásából a tűzgyújtási szabályok betartásával.

**18.§** A temetések alkalmával vagy javítás, felújítás céljából megbontott temetési helyet a lehető legrövidebb időn belül helyre kell állítani. A megbontott temetési hely darabjait idegen sírokon tárolni tilos, elszállításáról az eltemettető vagy temetés esetén megbízott temetkezési vállalkozó, vagy síremlék felállítása, felújítása esetén a hozzátartozó köteles gondoskodni.

**19.§** Az Önkormányzatot nem terheli őrzési, kártérítési felelősség a temetőben elhelyezett síremlékek, tárgyak tekintetében.

**20. §** A temetőben lévő vízvételi helyeken kizárólag a temetési helyek gondozásához vehető igénybe víz térítésmentesen.

**21.§** A ravatalozó használata díjmentes.

**22.§** A temetőben elhelyezett katonasírok gondozásáról az Önkormányzat gondoskodik.

**23.§** A temetőben mindenkinek a kegyeleti jogokat tiszteletben tartó magatartást kell tanúsítania, hogy az elhunyt személyek emlékének méltó megőrzését, ápolását ne zavarják.

1. **A temetési helyek**

**24.§** (1) Koporsós temetés esetén a temetési hely külső méretei

a) egyes sírhely hosszúsága 2,40 m, szélessége 1,40 m,

b) kettős sírhely hosszúsága 2,40 m, szélessége 2,40 m,

(2) Hamvasztásos temetés esetén a temetési hely belső mérete

a) urnafülke hosszúsága 0,3 m, szélessége 0,3 m,

b) urnasírhely hosszúsága 0,9 méter, szélessége 0,6 méter, mélysége 1 m

c) urnasírbolt hosszúsága 0,9 méter, szélessége 0,6 méter, majdan elhelyezendő urnánként további 0,6 méter, mélysége 1 m

(3) A temetési helyek között oldal irányban 0,30 m szabad területet kell hagyni a közlekedés és a temető-fenntartási munkálatok akadálymentes elvégzése céljából.

**25.§** A temetési hely jelölésére használt sírjel nem nyúlhat túl a temetési helyen, legnagyobb magassága 2,5 m lehet.

**4. A temetési helyek megváltása**

**26.§** A temetési hely feletti rendelkezési jogosultságot a temetési hely megváltási díj befizetője, annak örököse, vagy az a személy gyakorolhatja, akinek jogosultsága az Önkormányzat által vezetett nyilvántartásba bejegyzésre került.

**27.§** (1) A temetési hely használatáért a temetési hely felett rendelkezésre jogosultnak, illetve örökösnek megváltási díjat kell fizetnie az Önkormányzat részére. A díjat a rendelet melléklete tartalmazza. A temetési hely feletti jogosultság a megváltás napjával kezdődik.

(2) Az egyszeri megváltás időtartama

a) sírhely estén 25 év,

b) sírbolt esetén 60 év,

c) urnafülke, urnasírhely esetén 10 év,

d) urnasírbolt esetén 20 év.

(3) A temetési hely felett rendelkezni jogosult kérelmére az újraváltás időtartama a (2) bekezdésben meghatározott használati időnél lehet rövidebb, de legalább a (2) bekezdés *a)*és *d)*pontja esetében 10 év, az (2) bekezdés *b)*pontja esetében 30 év, az (1) bekezdés *c)*pontja esetében 5 év.

(4) Amennyiben az újraváltás időtartama a megváltási időnél rövidebb, az újraváltás díja az adott temetkezési hely megváltási díjának időarányosan csökkentett része.

**28.§** Amennyiben a megváltási idő lejártát követően a temetés hely újra váltása nem történik meg, az Önkormányzat a temetési hely felett rendelkezésre jogosultat a temetési helyre kihelyezett hirdetménnyel, illetve amennyiben ismert, a rendelkezésre jogosult címére küldendő levélben értesíti a megváltási idő lejártáról és az újraváltás lehetőségéről.

**29.§** Megszűnik a temetési hely felett rendelkezésre jogosult rendelkezési joga, ha a temetési hely ismételt megváltására a megváltási idő lejártát követő egy éven belül a 28.§ szerinti hirdetmény illetve levélben történő megkeresés ellenére nem kerül sor.

**30.§** A temetési helyek használatának jogát magánszemélyek között átruházni nem lehet.

**31.§** A temetési hely feletti rendelkezési jogról lemondani csak az Önkormányzat javára lehet.

**32.§** A temetési hely újraváltásában elsőbbséget élvez az eltemettető, halála esetén a törvényes öröklés rendje szerinti közeli hozzátartozó.

**33.§** (1) Nem kell megváltási díjat fizetni azon temetési helyek esetében, amelyeken kizárólag az I. és II. világháborúban elesett katonák nyugszanak mindaddig, amíg más személyt nem temetnek oda.

(2) Az I. és II. világháborúban elesett katonák nyilvántartását a Kerecsendi Közös Önkormányzati Hivatal vezeti. A nyilvántartásban szereplők névsora a falu háborús áldozatainak emlékművén is olvasható.

1. **A nyilvántartások vezetése**

**34.§** Az Önkormányzat a temetési helyekről a temetőkről és a temetkezésről szóló 1999. évi XLIII. törvény 18.§ (1) bekezdése szerinti nyilvántartások vezetését a COMPREATOR Kft. (1106 Budapest, Hatház u. 3. fsz. 3.) által készített elektronikus temető nyilvántartási program felhasználásával biztosítja.

**6. A temetőben végzett vállalkozói tevékenység ellátásának rendje**

**35.§ (1)** A temetőben munkáját végző vállalkozó köteles gondoskodni arról, hogy

a) tevékenysége során ne sértse a hozzátartozók és látogatók kegyeleti érzéseit,

b) ne zavarja az elhunyt elbúcsúztatását,

c) a munkavégzése során a szomszédos temetési hely ne sérüljön meg,

d) a temetési helyek látogatását ne akadályozza.

(2) A temetőben munkát végző temetkezési, illetve síremléképítéssel vagy -felújítással megbízott vállalkozó a köztemető területének és infrastruktúrájának használatáért belépési díjat köteles fizetni.

(3) A (2) bekezdésben meghatározott belépési díj összege temetésenként, illetve síremlékenként 4.000 Ft.

**7. Záró rendelkezések**

**36.§** Hatályát veszti Kerecsend Község Önkormányzata Képviselő-testületének a temetőről és temetkezésről szóló 4/2000.(III.21.) rendelete.

**37.§** Ez a rendelet 2017. január 1-jén lép hatályba.

Sári László Kiss Sándor

polgármester címzetes főjegyző

1. **számú melléklet**

**a 13/2016. (XI.21.) önkormányzati rendelethez[[1]](#footnote-1)**

**10 évre**

- urnafalban alsó sorban urnahely 4.000 Ft

- urnafalban felsőbb sorokban urnahely 6.000 Ft

Újraváltási idő: minimum 10 év.

**25 évre:**

- egyes sírhely 6.000 Ft

- kettes sírhely 10.000 Ft

Újraváltási idő: minimum 10 év.

Az újraváltás díja az újraváltás idejével időarányosan csökkentett összeg

**60 évre:**

- 2 személyes sírbolthely 40.000 Ft

- 4 személyes sírbolthely 60.000 Ft

- 6 személyes sírbolthely 80.000 Ft

Újraváltási idő: minimum 30 év.

Az újraváltás díja az újraváltás idejével időarányosan csökkentett összeg

1. *Módosította a 3/2018. (III.29.) önkormányzati rendelet* [↑](#footnote-ref-1)